2021. gada 24. janvārī

**Divas no latvietēm TOP 14 Eberspacher Pasaules kausa astotajā posmā**

Svētdien, 24. janvārī Eberspacher Pasaules kausa astotā posma otrā sacensību diena iesākās ar dāmu sacensībām, kurās par goda pjedestālu cīņā devās arī četras latvietes: Ulla Zirne, Elīna Ieva Vītola, Kendija Aparjode un Elīza Tīruma.

2020/21. sezonas pirmajā posmā Insbrukas ledus trasē, kas norisinājās aizvadītā gada novemrī labāko sniegumu starp dāmām pamatsacensībās parādīja Kendija Aparjode, izcīnot 11. vietu. Savukārt BMW Sprita Pasaules kausa pirmajā posmā Elīza Tīruma izcīnīja ceturto vietu.

Pirmajā braucienā labākā no latvietēm – Kendija Aparjode, izraujot piekto ātrāko startu – 2.122 sekundes un ar finiša laiku 40.201 sekunde, ierindojoties astotajā pozīcijā. 11. vietā, finišējot 40.233 sekundēs – Elīza Tīruma. Finiša laiks 40.308 sekundes un 17. vieta – Elīnai Ievai Vītolai. Savukārt 19. vieta ar finiša laiku 40.323 sekundes – Ullai Zirnei.

Otrajā sacensību braucienā Elīzai Tīrumai 14. finiša laiks un divu braucienu summā izcīnīta 13. vieta [+0.676], tūlīt aiz Tīrumas, 14. pozīcijā – Kendija Aparjode, divu braucienu summā uzvarētājai piekāpjoties par 0.679 sekundēm. 16. vieta juniorei Elīnai Ievai Vītolai [+0.737], bet 18. pozīcījā – Ulla Zirne [+0.777].

Astotā Pasaules kausa posma uzvarētāja Nātālija Gaizenbergere *(Natalie Geisenberger)* [1:19.728], otrā – Gaizenbergeres komandas biedre Jūlija Taubitsa *(Julia Taubitz)* [+0.082]. Savukārt uz goda pjedestāla trešā pakāpiena – amerikāniete Sammere Bričere *(Summer Britcher)* [+0.286].

Plkst. 12.45 sacensības turpināsies ar BMW Sprinta Pasaules kausa noslēdzošo posmu, pēc kura tiks noskaidroti arī BMW Sprinta Pasaules kausa kopvērtējuma uzvarētāji.

BMW Sprinta Pasaules kausā dalību ir izcīnījuši 15 ātrākie sportisti no katras disciplīnas, tātad, arī visi trīs Latvijas dueti – Mārtiņš Bots/Roberts Plūme, Andris Šics/Juris Šics, Oskars Gudramovičs/Pēteris Kalniņš –, kā arī vīri: Gints Bērziņš un Riks Kristens Rozītis. Savukārt dāmu konkurencē par godalgām BMW Sprinta kausā cīnīsies Elīza Tīruma un Kendija Aparjode.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Svētdiena, 24. janvāris

12.45 BMW Sprinta kauss – Vīri

13.30 BMW Sprinta kauss – Sievietes

14.05 BMW Sprinta kauss – Divvietīgās ekipāžas

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456